24.07.2009 16:19   Taotlust menetleb parajasti töö- ja majandusministeerium. Kui ministeerium selle heaks kiidab, tuleb Nord Streamil kavandada gaasitorule uus marsruut või selle ehitamine mitmeks aastaks edasi lükata, vahendas Taloussanomat.    Taotletav kitsas kiilukujuline ala ulatub 17 kilomeetrit Helsingist lõunasse kuni Soome majandusvööndi piirini. Taotluse esitajate jurist Kari Silvennoinen kinnitas, et tegemist pole kiusuga, sest mere all leidub koobaltit ja muid metalle.    "Minu volitajad esitasid taotluse ministeeriumile  augustis aasta tagasi. Nord Stream esitas ajalehtede andmeil taotluse alles kevadel," rääkis Silvennoinen.    Juristi sõnul ei ole veealune kaevandamine Soome lahel levinud, kuid mujal maailmas küll. Ta lisas, et taotluse esitanud ärimeestel on kogemusi puuraukude rajamisest Mustal merel.    Soome maapõueseadus ( ) annab maa kasutamise eelisõiguse esimesele taotluse esitajale. Ainuüksi taotlus on takistuseks muude ehitustööde alustamisele  selles piirkonnas.    Soome töö- ja majandusministeeriumi peainspektor Riikka Aaltonen kinnitas, et taotlus on menetluses ning et ministeerium teeb selle kohta otsuse sügisel. Lisaks peab asja arutama valitsus, sest kaevandusala asub Soome ja Eesti majandusvööndi piiril.    Aaltoneni sõnul on taotluse käsitlemine keeruline. Maapõueseadusest tulenevalt ei tohi kaevandus asuda liiga lähedal asulatele, raudteele või elektriliinile ning ta peab võimalikuks, et gaasijuhet võib võrrelda  elektriliiniga.    Silvennoineni arvates ei tuleks venelastele gaasijuhtme rajamiseks luba lausa ilma anda, vaid selle üle tuleks pidada läbirääkimisi. "Soomlased peaksid selle vastu saama Karjala tagasi," pani ta ette.    Silvennoinen on Venemaa vastu algatatud kohtuprotsesside vana veteran. Muu hulgas esindab ta karjalasi, kes nõuavad tagasi piiri taha jäänud maad.